મદાલસાએ ત્યાર પછી અલર્કને શ્રાદ્ધવિધિ, શ્રાદ્ધકાર્યનાં દ્રવ્યો, આચાર ધર્મ, સદાચાર સંહિતા, દેવપૂજન, દ્રવ્યશુદ્ધિ, સ્ત્રીધર્મો અને જે મનુષ્યનું અન્ન ખાવા યોગ્ય ન ગણાય તે અંગેનું જ્ઞાન આપ્યું. આમ માતા મદાલસાએ પુત્ર અલર્કને રાજકાજ માટે તૈયાર કર્યો, પણ એ જ મદાલસાએ પ્રથમ ત્રણ પુત્ર વિક્રાંત, સુબાહુ અને શત્રુમર્દનને આત્મજ્ઞાન આપ્યુંઃ ‘લાંબે કાળે તારો આ દેહ નાશ પામશે. શુભાશુભ કર્મોથી આ મનુષ્ય દેહરૂપી વસ્ત્ર તને પ્રાપ્ત થયું છે. બાકી આમાં શું તારું છે કે શું અન્યનું છે? આ તો બધો પંચભૂતોનો પ્રભાવ છે. માટે તું તેમાં રાગ ન રાખતો. માત્ર મૂઢ મનુષ્ય જ દેહના સુખદુઃખને પોતાના માની બેસે છે. તું ધર્મ, અધર્મ, સત્ય, અસત્ય એ સર્વનો ત્યાગ કર. જે મનુષ્યો આખરે તને તજી દેવાના છે તેનો તું અત્યારથી જ ત્યાગ કર…’ મદાલસા આ પ્રકારે નિત્ય બોધ આપતી. પુત્રો જેમ જેમ સમજણા થતા ગયા તેમ તેમ માતાનાં જ્ઞાનવચનોને હૃદયમાં ઉતારતા ગયા. તેમને આત્મબોધ થયો. અને ત્રણેય સંસારથી વિરકત થઈ ગયા.